সাইনোসেরাটপ্‌স

সাইনোসেরাটপ্‌স (উচ্চারণ:সাই-নো-সে-রা-টপ্‌স্‌; /ˌsaɪnoʊˈsɛrətɒps/) হল অধুনা বিলুপ্ত, আনুমানিক ৭.২ কোটি বছর থেকে ৬.৬ কোটি বছর আগে জীবিত সেরাটোপ্‌সিয়ান ডাইনোসরদের একটি গণ। এরা ছিল ভূতাত্ত্বিক ইতিহাসের ক্রিটেশিয়াস যুগের প্রাণী ও এদের বিচরণক্ষেত্র ছিল বর্তমান চীন দেশের শান্‌ডং প্রদেশ। ২০১০ খ্রিঃ বিজ্ঞানী শু শিং প্রমুখ প্রামাণ্য প্রজাতিটির "ঝুচেঙ্গেন্সিস" নামকরণ করেন। শান্‌ডং প্রদেশের ঝুচেং অঞ্চল থেকে পাওয়ার সুবাদে এই নামকরণ হয়। সম্পূর্ণ নামের অর্থ দাঁড়ায় "ঝুচেঙে প্রাপ্ত চীনা শিংওয়ালা মুখ"। সাইনোসেরাটপ্‌স-রা ছিল মাঝারি আয়তনের, নাতিস্থূল, স্থলচর চতুষ্পদ শাকাহারী। প্রাপ্তবয়স্ক প্রাণীগুলির দৈর্ঘ্য হত আনুমানিক ৬ মি (১৯.৭ ফু) ও উচ্চতা প্রায় ২ মিটার (৬.৬ ফু)। গড়পড়তা ওজন হত ২ tonne (২.০ লং টন; ২.২ শর্ট টন)। এটি হল চীনে আবিষ্কৃত প্রথম সেরাটোপ্‌সিড ডাইনোসর, এবং অদ্যাবধি এশিয়ায় প্রাপ্ত একমাত্র সেরাটোপ্‌সিড। সেন্ট্রোসরিনি ও ক্যাসমোসরিনি উপপরিবারের অন্যান্য সমস্ত প্রজাতির নমুনা আবিষ্কৃত হয়েছে উত্তর আমেরিকা থেকে। একমাত্র সম্ভাব্য ব্যতিক্রম হল তুরানোসেরাটপ্‌স। সাইনোসেরাটপ্‌স-এর আরেকটি বিশেষত্ব হল এরা অন্যতম বৃহত্তম সেন্ট্রোসরিন, এবং এই বিভাগের অন্য যে কোনও প্রাথমিক প্রজাতির চেয়ে আয়তনে এরা অনেক বড়। শিঙেঝুয়াং প্রস্তরক্ষেত্র অঞ্চলে অন্ত্য ক্রিটেশীয় স্তর থেকে সাইনোসেরাটপ্‌স-এর অস্তিত্বের প্রমাণ পাওয়া গেছে। সমসাময়িক ডাইনোসরদের মধ্যে ঐ অঞ্চলের বাসিন্দা ছিল লেপ্‌টোসেরাটোপ্‌সিড, সরোলোফাইন ও টিরানোসরিন জাতীয় ডাইনোসরেরা। উক্ত প্রস্তরক্ষেত্রে সর্বাধিক উপস্থিতি দেখা যায় শান্‌টুঙ্গোসরাস-এর। সাইনোসেরাটপ্‌স ও শান্‌টুঙ্গোসরাস-এর প্রতিবেশী প্রজাতিদের মধ্যে ছিল ঝুচেঙসেরাটপ্‌স, হুয়াশিয়াওসরাস ও ঝুচেঙটির‍্যানাস। গণ নাম সাইনোসেরাটপ্‌স এর সৃষ্টি চীন দেশ সম্পর্কিত "সাইনো" উপসর্গ এবং গ্রিক শব্দ "কেরাস" (κερας) অর্থাৎ "শিঙ" ও "অপ্‌স" (ωψ) অর্থাৎ "মুখমণ্ডল" থেকে। অর্থাৎ সম্পূর্ণ নামের অর্থ হল "চীন দেশে প্রাপ্ত শিঙওয়ালা মুখ"। সাইনোসেরাটপ্‌স-এর আবিষ্কার ও নামকরণের কৃতিত্ব শু শিং ও সহকারীদের, এবং আবিষ্কারকাল ২০১০ খ্রিঃ। প্রামাণ্য প্রজাতিটি হল সাইনোসেরাটপ্‌স ঝুচেঙ্গেন্সিস, আবিষ্কারের স্থান ঝুচেং-এর নামানুসারে। সাইনোসেরাটপ্‌স ছিল অন্যতম বৃহৎ সেরাটোপ্‌সিয়ান অর্নিথিস্কিয়ান; যাদের আনুমানিক দৈর্ঘ্য ৬ মিটার (১৯.৭ ফু), ওজন ২ tonne (২.০ লং টন; ২.২ শর্ট টন) এবং উচ্চতা ২ মিটার (৬.৬ ফু)। টমাস আর. হোল্‌ৎজ জুনিয়র এদের দৈর্ঘ্য ও ওজন নির্ধারণ করেন যথাক্রমে ৭ মিটার (২৩ ফু) ও ২.৩ tonne (২.৩ লং টন; ২.৫ শর্ট টন), যা একটি গণ্ডারের ওজনের সমান। এদের নাকের উপর থাকত একটি ছোট শিঙ, যদিও চোখের উপর কোনও শিঙ ছিল না। এছাড়া অন্যান্য অনেক সেরাটোপ্‌সিয়ার মত এদের একটি গ্রীবাপাত থাকত, যার কিনারায় অবস্থিত ছোট ছোট অনেকগুলি সামনের দিকে বাঁকানো শিঙের উপস্থিতির কারণে পাতটিকে মুকুট-সদৃশ লাগত। এই শিঙগুলির ঠিক ভিতরে, গ্রীবাপাতের উপরে একসারি অস্থিময় ঢিপি বর্তমান, যা অন্য কোনও সমগোত্রীয় ডাইনোসরের খুলিতে চোখে পড়ে না। এমনিতে সাইনোসেরাটপ্‌স যে উপপরিবারের অন্তর্গত, সেই সেন্ট্রোসরিনদের গ্রীবাপাতের আয়তন হত অপেক্ষাকৃত ছোট। হলোটাইপ নমুনা ZCDM V0010 এর অন্তর্গত হল একটি আংশিক খুলি যার মস্তিষ্কের কুঠুরি সমেত অধিকাংশ অঞ্চল অক্ষত আছে। সাইনোসেরাটপ্‌স-এর খুলির গড় দৈর্ঘ্য আনুমানিক ১৮০ সেমি (৫.৯ ফু): অদ্যাবধি প্রাপ্ত বৃহত্তম সেন্ট্রোসরিন খুলি। যে সমস্ত বৈশিষ্ট্য কোনও প্রাণীকে অন্যান্য অধিকাংশ বা সমস্ত প্রাণীর থেকে আলাদা করে চিহ্নিত করে তাকে বলে ডায়াগনস্টিক বা শনাক্তকরণ বৈশিষ্ট্য। কিছু কিছু শনাক্তকরণ বৈশিষ্ট্যকে বলা হয় অটাপোমর্ফি। অটাপোমর্ফি হল এমন একটি শারীরস্থানিক বৈশিষ্ট্য যা নির্দিষ্ট কোনও প্রজাতির একেবারে নিজস্ব। শু (২০১০) এর মতে, নিম্নলিখিত শনাক্তকরণ বৈশিষ্ট্যগুলির মাধ্যমে সাইনোসেরাটপ্‌স-কে চেনা যায়: পার্শ্বকরোটীয় অস্থির নিম্ন কিনারায় অন্তত দশটা স্পষ্ট বাঁকানো ক্ষুদ্র শিঙ-সদৃশ উপবৃদ্ধি; স্কোয়ামোসাল হাড়ের উপর অন্তত চারটি শিঙের মত উপবৃদ্ধি; অগ্র-অক্ষিকোটরীয় গহ্বরের নিকটে একটি বৃহৎ চঞ্চুসদৃশ গঠন; পার্শ্বকরোটীয় অস্থির বহিঃকিনারা প্রায় সমান, এবং এক সারি সুগঠিত ভিত্তিযুক্ত ইপক্সিপিটাল হাড়ের উপস্থিতি। শেষোক্ত তিনটি বৈশিষ্ট্যই অন্যান্য সমস্ত সেন্ট্রোসরিনের থেকে স্বতন্ত্র। করোটিকা সমেত আংশিক করোটি সংবলিত হলোটাইপ নমুনাটি (ZCDM V0010) উদ্ধার হয়েছিল চীন দেশের শান্‌ডং প্রদেশের ওয়াংশি বিভাগের শিঙেঝুয়াং প্রস্তরক্ষেত্র থেকে। আনুমানিক ৭.২ কোটি থেকে ৬.৬ কোটি বছর আগে ক্রিটেশিয়াস যুগের অন্তর্গত কাম্পানিয়ান অধোযুগে সঞ্চিত পলিস্তর থেকে এটি পাওয়া গিয়েছিল। ঐ একই অঞ্চল থেকে আরও দু'টি নমুনাও উদ্ধার করা গেছে। নমুনা ZCDM V0011 এর অন্তর্গত হল একটি আংশিক খুলি যার করোটিকা সমেত উপরের অংশটি অক্ষত আছে, এবং নমুনা ZCDM V0012 হল একটি আংশিক করোটিকা। এশিয়া থেকে প্রাপ্ত একমাত্র সেরাটোপ্‌সিড তথা চীন থেকে প্রাপ্ত প্রথম সেরাটোপ্‌সিড হিসেবে আবিষ্কারটি গুরুত্বপূর্ণ। অন্য একমাত্র এশীয় সেরাটোপ্‌সিড হওয়ার সম্ভাবনা আছে তুরানোসেরাটপ্‌স-এর, কিন্তু সম্প্রতি এই শেষোক্ত প্রজাতিটিকে সেরাটোপ্‌সিড বলা উচিত কি না সে বিষয়ে বিতর্ক শুরু হয়েছে। খুলির বৈশিষ্ট্যের ভিত্তিতে শু প্রমুখ সাইনোসেরাটপ্‌স-কে সেন্ট্রোসরিনি ট্যাক্সনের অন্যতম মূল সদস্য হিসেবে চিহ্নিত করেন। সেন্ট্রোসরাস, স্টির‍্যাকোসরাস প্রভৃতি অন্যান্য অধিক বিবর্তিত সেন্ট্রোসরিনের সাথে সাইনোসেরাটপ্‌সের বেশ কিছু সাদৃশ্য আছে যেগুলো ডায়াব্লোসেরাটপ্‌স প্রভৃতি প্রাথমিক সেন্ট্রোসরিনের দেহে দেখা যায় না। এই বৈশিষ্ট্যগুলির মধ্যে আছে সুগঠিত নাকের শিঙ ও ছোট হয়ে যাওয়া গ্রীবাপাতের শিঙ। জীবাশ্মগুলির অবস্থান বিচার করে বোঝা যায় ডাইনোসরদের এই শাখাটি বেরিঞ্জিয়ার মাধ্যমে উত্তর আমেরিকা থেকে এশিয়ায় প্রবেশ করেছিল। সাইনোসেরাটপ্‌স-এর দেহে ক্যাসমোসরিন-দেরও কিছু বৈশিষ্ট্য দেখা যায়, যার ফলে সেন্ট্রোসরিন ও ক্যাসমোসরিনদের পৃথকীকরণের কাজ কঠিন হয়ে পড়ে। নিচের ক্ল্যাডোগ্রামটি ২০১৩ খ্রিঃ স্যাম্পসন প্রমুখের দ্বারা অনুষ্ঠিত জাতিজনি শ্রেণিবিন্যাসের উপর ভিত্তি করে নির্মিত হয়েছে, এবং সেন্ট্রোসরিনির অন্তর্গত বিভিন্ন ক্লেডের নাম ফ্লোরিলো ও টাইকোস্কির (২০১২) মতানুসারী। দক্ষিণ চীনের শিঙেঝুয়াং প্রস্তরক্ষেত্র থেকে সাইনোসেরাটপ্‌স-এর অবশেষ উদ্ধার করা হয়েছে। মূলত করোটির বিভিন্ন অংশ থেকেই প্রজাতিটির পরিচয়। উক্ত প্রস্তরক্ষেত্রে এদের সাথে শান্‌টুঙ্গোসরাস নামক এক হ্যাড্রোসরিডের প্রচুর অস্থিও পাওয়া গেছে। অন্যান্য প্রাপ্ত প্রজাতিগুলি হল ঝুচেংটির‍্যানাস, যারা ছিল টার্বোসরাস-এর নিকটাত্মীয় এক এশীয় টির‍্যানোসরিড; ঝুচেংসেরাটপ্‌স, এক এশীয় লেপ্টোসেরাটপ্‌সিড এবং হুয়াশিয়াওসরাস, যা হয়তো শান্‌টুঙ্গোসরাস-এরই এক বেশি বয়স্ক নমুনার উদাহরণ। অন্যান্য কিছু নমুনা ঝুচেঙ্গোসরাস-এর বলে অনুমান করা হয়েছে, যারা হয়তো শান্‌টুঙ্গোসরাস-এরই ভ্রান্ত নমুনা, ও টির‍্যানোসরাস-এর সম্ভাব্য কিছু অবশেষ। সেরাটোপ্‌সিয়ান গবেষণার সময়রেখা লিডেল, হেনরি জর্জ ও স্কট, রবার্ট (১৯৮০)। আ গ্রিক-ইংলিশ লেক্সিকন (সংক্ষিপ্ত সংস্করণ)। যুক্তরাজ্য: অক্সফোর্ড বিশ্ববিদ্যালয় প্রকাশন। আইএসবিএন 0-19-910207-4। উদ্ধৃতি শৈলী রক্ষণাবেক্ষণ: একাধিক নাম: লেখকগণের তালিকা (link) Xu, X., Wang, K., Zhao, X. & Li, D. (২০১০)। "First ceratopsid dinosaur from China and its biogeographical implications"। Chinese Science Bulletin (ইংরেজি ভাষায়)। 55 (16): 1631–1635। ডিওআই:10.1007/s11434-009-3614-5। উদ্ধৃতি শৈলী রক্ষণাবেক্ষণ: একাধিক নাম: লেখকগণের তালিকা (link) "সরিয়ান ডেটাবেস - সাইনোসেরাটপ্‌স"। গ্যাবেল তথ্যপ্রযুক্তি। ১১ ডিসেম্বর ২০১৩ তারিখে মূল থেকে আর্কাইভ করা। সংগ্রহের তারিখ ৬ ডিসেম্বর ২০১৩।  Holtz, T.R. Jr. (২০১২)। Dinosaurs: The Most Complete, Up-to-Date Encyclopedia for Dinosaur Lovers of All Ages (পিডিএফ)। Indiana University Press। পৃষ্ঠা 47। আইএসবিএন 0-375-82419-7।  ফুশিমা, ডি.জে. (২০১৩)। বিবর্তনীয় জীববিজ্ঞান (ইংরেজি ভাষায়) (তৃতীয় সংস্করণ)। Sunderland: Sinauer Associaties Inc.। পৃষ্ঠা 95। আইএসবিএন 978-1-60535-115-5।  গ্লুট, ডি.এফ. (২০১২)। ডাইনোসর্স, দ্য এনসাইক্লোপিডিয়া, সাপ্লিমেন্ট ৭। ম্যাকফার্ল্যান্ড ও কো., ইনকঃ। পৃষ্ঠা ৮৬৬। আইএসবিএন 0-7864-4859-8।  Fiorillo, A. R.; Tykoski, R. S. (২০১২)। "A new Maastrichtian species of the centrosaurine ceratopsid Pachyrhinosaurus from the North Slope of Alaska"। Acta Palaeontologica Polonica (ইংরেজি ভাষায়)। 57 (3): 561। ডিওআই:10.4202/app.2011.0033।  Hu, C.C. (১৯৭৩)। "[A new hadrosaur from the Cretaceous of Chucheng, Shantung]"। Acta Geologica Sinica। 2: 179–206।  Zhao, X.; Li, D.; Han, G.; Zhao, H.; Liu, F.; Li, L. & Fang, X. (২০০৭)। "Zuchengosaurus maximus from Shandong Province"। Acta Geoscientia Sinica (ইংরেজি ভাষায়)। 28 (2): 111–122। ডিওআই:10.1007/s10114-005-0808-x। উদ্ধৃতি শৈলী রক্ষণাবেক্ষণ: একাধিক নাম: লেখকগণের তালিকা (link) Zhao X.; Wang K. & Li D. (২০১১)। "Huaxiaosaurus aigahtens"। Geological Bulletin of China। 30 (11): 1671–1688।  এশিয়া প্রবেশদ্বার "সাইনোসেরাটপ্‌স ঝুচেঙ্গেন্সিস"। প্যালিওবায়োলজি ডেটাবেস: ক্লাসিক।